WASE TINIKADUA
Na Cava e Vakalaiva Kina na Kalou me Yaco Tiko ga na Veika Rarawa?
E vakavuna beka na Kalou na veika rarawa sa yaco tu e vuravura?
Na cava e vakalewai ena were o Iteni?
Ena kauta laivi vakacava na Kalou na veika rarawa e sa mai bika voli na kawatamata?
E YACO e dua na veivakamatematei vakaloloma ena dua na matanitu e vakayacori tiko kina na veivaluvaluti. Nira sa bulu vakavudi ena dua ga na ibulubulu vakaitamera e vica vata na udolu na yalewa kei na gone era mai takali ena veivakamatematei oqo, sa qai teki wavoki ena bati ni ibulubulu na kauveilatai lalai. E volai ena kauveilatai yadua na taro oqo: “Ena vuku ni cava?” Oqo e dua na taro e dau tarogi vakalevu ni yaco e so na ka vakaloloma. E levu era dau taroga ena rarawa na taro oqo ni takali e dua na wekadra voleka, rusa na nodra itikotiko, se ra sotava e so tale na ka rarawa ena vuku ni ivalu, leqa tubukoso, tauvimate, se basulawa. Era via kila na vuna e yacovi ira kina na leqa vaka oya.
2 Na cava e vakalaiva kina na Kalou me yaco tiko ga na veika rarawa? Ke Kalou kaukaua duadua o Jiova, dauloloma, vuku, qai dodonu tu ga na nona lewa, na cava ga e sa rui levu kina e vuravura na lewa ca kei na veivakaduiduitaki? O dau vakasamataka beka na veika oqo?
3 E cala beka meda taroga na vuna e vakalaiva tu ga kina na Kalou me yaco na veika rarawa? So era nanuma ni noda taroga na taro vaka oqo e vakaraitaka na noda veibeci se na lailai ni noda vakabauta na Kalou. Ia, ke o dau wilika na iVolatabu, o na vakadinata nira a taroga tale ga na taro oqo na tamata yalodina ni Kalou. Me kena ivakaraitaki, a tarogi Jiova na parofita o Apakuki: “A cava ko ni sa vakatakila kina vei au na ca, ka vakaraitaka talega vei au na ka rarawa? ia na veikove kei na veivakacacani sa tu ga e mataqu, a sa ia tiko na veileti, ka sa tubu mai na veivala.”—Apakuki 1:3.
4 A cudruvi Apakuki beka o Jiova ena nona taroga na taro vaka oya? Sega. Kena veibasai ni qai raica na Kalou me volatukutukutaki ena iVolatabu na taro nei Apakuki, ni a via kila dina na kena isau. E vukei koya tale ga na Kalou me matata vua na isau ni nona taro, me qaqaco tale ga na nona vakabauta. Oqo tale ga na ka e via cakava vei iko o Jiova. Kua ni guilecava ni kaya na iVolatabu ni ‘dau nanumi iko ko koya.’ (1 Pita 5:7) E lailai tale na noda cata o keda na veika ca era sa yaco tu kei na kena revurevu ena noda bula, e levu na nona cata o Jiova. (Aisea 55: 8, 9) Ia, na cava e qai levu ga kina na rarawa e vuravura?
VUNA E SA RUI LEVU KINA NA RARAWA
5 O ira na lewe ni veimatalotu era sa dau taroga vei ira na nodra iliuliu ni lotu kei na nodra ivakavuvuli se cava e sa rui levu kina na rarawa. Vakalevu me dau tukuni vei ira ni veika rarawa e sa inaki ni Kalou, sa lewa oti tale tu ga mai na veika kece me na yaco e vuravura, wili kina na veika rarawa. E levu e tukuni vei ira ni dau cakacaka na Kalou ena so na sala vuni. So na gauna e veivakamatei, e vakamatei ira sara mada ga na gone, baleta mera lako yani vua i lomalagi. Ia, me vaka o sa vulica mai, e sega vakadua ni vakavuna o Jiova na ka ca. E kaya na iVolatabu ni “yawa vua na Kalou, me caka ca: Me yawa talega vua sa Kaukauwa, me sega ni dodonu.”—Jope 34:10.
6 O kila na vuna e dau beitaki wale kina na Kalou ni vakavuna na veika rarawa eda sotava? Vakalevu me vu ni nodra beitaka na Kalou na nodra nanuma ni lewa o koya na veika e yaco tu nikua e vuravura. Era lecava e dua na ivakavuvuli rawarawa sara, ia e ivakavuvuli bibi ena iVolatabu. O sa vulica oti oqo ena Wase 3. O koya e lewa dina na veika e yaco tu e vuravura o Setani na Tevoro.
7 E tukuna vakamatata na iVolatabu: “Sa tu na vuravura taucoko e na kaukauwa ni Vunica.” (1 Joni 5:19, VV) Sa rauta me vakilai ena vuravura na nona itovo na ka bula vakayalo tawarairai oqo, o koya e “sa temaki [“vakacalai,” NW] ira kecega na kai vuravura.” (Vakatakila 12:9) E dau vakavu ca o Setani, e dau veivakaisini, e dau veivakalolomataki. Oya na vuna eda sa raica ga kina vakalevu e vuravura nikua na vakavu ca, na veivakaisini, kei na veivakalolomataki. Oya tale ga e dua na vuna e sa levu kina na rarawa.
8 Na ikarua ni vuna e sa rui levu kina na rarawa e salavata kei na ka sa vakamacalataki ena Wase 3, oya ni sa bula ivalavala ca voli mai na tamata me tekivu mai na veivorati ena were o Iteni. E dau vinakata ga na tamata ivalavala ca me veiliutaki, e sega ni dau via vakarorogo ena lewa. Oya na vuna e dau yaco kina na ivalu, veivakalolomataki, kei na rarawa. (Dauvunau 4:1; 8:9) Na ikatolu ni vuna oya ni dau yacovi keda e so na ka rarawa ena vuku ni “ka e tawanamaki” eda sotava. (Dauvunau 9:11, NW) Nida bula voli ena vuravura e se sega ni veiliutaki kina o Jiova me kena dauveitaqomaki, e rawa ni tarai keda e so na leqa tubukoso ena vuku beka ga ni vakacalaka.
9 Eda marau meda kila ni sega ni vakavuna na Kalou na noda rarawa. E sega tale ga ni bale vua na ivalu, basulawa, vaka tale ga kina na leqa tubukoso e dau vakararawataki ira e levu ena gauna oqo. Ia, eda se via kila tiko ga na vuna e vakalaiva voli kina o Jiova me yaco tiko na veika rarawa. Ke Kalou kaukaua duadua, e dodonu me sa tarova. Ia, na cava e sega ni tarova tiko kina? Eda sa mai kila ni Kalou dauloloma o Jiova, o koya gona, ena tiko na vuna vinaka e se vakalaiva voli kina me yaco tiko na veika rarawa.—1 Joni 4:8.
VAKALEWAI NI VEILIUTAKI
10 E rawa nida qai kila na vuna e vakalaiva voli kina na Kalou me yaco tiko na veika rarawa kevaka eda raica lesu na gauna a tekivu sara ga kina na rarawa. E tekivu vakalewai Jiova o Setani ena gauna e liutaki Atama kina kei Ivi me rau tusaqata na Kalou. A sega ni bolea o Setani na kaukaua i Jiova. E kila vinaka tu o koya ni sega ni vakaiyalayala na kaukaua i Jiova. A vakalewa ga o Setani na veiliutaki ni Kalou. Ena nona kaya o Setani ni dau lasulasu na Kalou, ni bureitaka na ka vinaka vei ira na qaravi koya, e sa beitaki Jiova tiko kina ni iliuliu ca. (Vakatekivu 3:2-5) E via tukuna tiko gona o Setani ni vinaka cake vua na kawatamata me kua ni vakarorogo ena veiliutaki ni Kalou. Oqo e saqati sara ga kina na veiliutaki cecere i Jiova.
11 Erau tusaqati Jiova o Atama kei Ivi. E vaka sara ga me rau sa tukuna tiko: “E sega ni yaga me lewai keirau o Jiova. Sa rawa ni keirau vakatulewataka vakataki keirau na ka vinaka kei na ka ca.” Na cava ena cakava o Jiova me macala kina na dina se lasu ni vakalelewa oqo? Ena vakaraitaka vakacava vei ira na nona ibulibuli vuku kece ni ratou a cala na vorati koya, vaka kina ni vinaka duadua ga na nona veiliutaki? E so era na kaya ni vinaka cake ke a vakarusai iratou totolo na veivorati oya na Kalou, me qai bulia vou tale na tamata. Ia, e sa cavuta oti na Kalou ni nona inaki mera vakatawai vuravura na kawa i Atama kei Ivi, e vinakata tale ga mera na bula ena parataisi e vuravura. (Vakatekivu 1:28) Na veika kece e nakita o Jiova ena yaco ga. (Aisea 55:10, 11) Kena ikuri, ke vakarusai iratou na vorati koya mai Iteni, ena sega ni macala vei ira na kabula vakayalo era a raica tale tu ga na ka e yaco se a dina na vakalewai ni veiliutaki i Jiova se sega.
12 Meda raica mada oqo e dua na kena ivakaraitaki. E dua na qasenivuli e vakamacalataka tiko vei ira na gonevuli na cakacakataki ni dua na fika vereverea. Mani saqati qasenivuli e dua na gone vuku, ia e gone viavialevu, ena nona kaya ni cala na ivakamacala nei qasenivuli me baleta na cakacakataki ni fika vereverea oya. Sa vaka me vakaraitaka o koya na gone viavialevu oqo ni sega ni kila o qasenivuli na nona cakacaka, e kila vinaka cake o koya na cakacakataki ni fika vereverea oya. Eratou nanuma e vica na gonevuli ni dina na gone oqo, sa ratou mani to vata kei koya ena nodratou saqati qasenivuli. Na cava me na cakava o qasenivuli? Kevaka ena vakatalai iratou tani mai na kalasi, na cava e rawa ni yacovi ira na vo ni gone? E rawa nira nanuma ni donu tiko na gone oya kei iratou na nona ilala. Rawa ni yaco mera beci qasenivuli na vo ni gone ena kalasi oya, era na nanuma ni sa vakatalai iratou na ilawalawa oya na qasenivuli de kilai na nona lecaika. Ia, vakacava ke solia na galala na qasenivuli vei koya na gone viavialevu oya me vakadinadinataka kina se kila dina na cakacakataki ni fika vereverea oya se sega?
13 E via vaka sara ga oqo na ka e cakava o Jiova. Nanuma tiko ni so tale era a kila na ka e yaco ena were o Iteni. Era a vakararai tu e vica vata na milioni na agilosi. (Jope 38:7; Taniela 7:10) Na ka ena cakava o Jiova ena vuku ni veivorati oya ena rawa ni cakayaco ena nodra bula na agilosi kece oya kei keda na tamata eda na muri mai. O koya gona, na cava e qai cakava o Jiova? E vakalaivi Setani me lewa na kawatamata. E vakalaivi ira tale ga na tamata mera lewai ira vakataki ira ena veidusimaki i Setani.
14 E kila vinaka o qasenivuli ena noda vosa vakatautauvata ni cala o koya na gone viavialevu kei iratou na nona ilala. E kila tale ga ni na vinaka vei ira na lewenikalasi kece ke soli vei iratou na gauna me ratou vakadinadinataka kina na nodratou ile. Ni ratou sa guce na gone eratou via saqati qasenivuli, sa ra na qai raica na vo ni gonevuli ni o qasenivuli duadua ga e ganita me liutaka na kalasi. Ke mani dua na gauna e muri e vakatalai tani mai na kalasi e so na gonevuli ena vuku ni nodra saqati qasenivuli, era sa na taura rawa na vo ni gonevuli ni dodonu ga me vakayacori vaka kina. E kila tale ga o Jiova ni na yaga sara ga mera raica vakataki ira na tamata kei na agilosi na guce nei Setani kei ira na nona ilala dauveitusaqati, kei na guce ni sasaga ni tamata me liutaki koya ga. Me vakataki Jeremaia, era sa na qai vakadinadinataka na ka dina bibi oqo: “Kemuni Jiova, au sa kila, ni sa sega ni vu mai vua na tamata na nona sala: sa sega ni vu mai vua na tamata sa lako tu me lewa na nonai lakolako.”—Jeremaia 10:23.
NA CAVA E SA RUI DEDE TALE KINA?
15 Na cava e sa rui dede tale kina na nona vakalaiva o Jiova me yaco tiko na veika rarawa? Na cava e sega ni tarova kina na yaco tiko ni veika ca? Meda rawa ni qai sauma na taro oya, vakasamataka mada e rua na ka ena sega ni cakava na qasenivuli ena noda vosa vakatautauvata. Kena imatai, ena sega ni tarovi koya na gone dauveitusaqati. Ena solia vua na gauna me vakadinadinataka kina nona ile. Kena ikarua, na qasenivuli ena sega ni vukei koya na gonevuli vakilakila me vakadinadinataka na nona ile. Ena vakasama vata ga oqo, e rua na ka ena sega sara ga ni via cakava o Jiova. Kena imatai, e sega ni tarovi Setani kei ira na to vata kei koya ena nodra saga mera vakaraitaka nira dina. Veiganiti kina me solia vei ira na gauna. Ena vica vata na udolu na yabaki e bula voli mai kina na tamata, e sa tovolea na mataqali veiliutaki cava ga e bau vakasamataka rawa. E toso cake vakalailai na tamata ena veika vakasaenisi kei na veitabana tale e so, ia e sa qai torosobu ga na ivakatagedegede ni nona lewa ca, bula dravudravua, basulawa, kei na ivalu. E sa vakadinadinataki votu ni tamata e sega ni rawa ni lewai koya ga.
16 Kena ikarua, e sega ni via vukei Setani o Jiova ena liutaki ni vuravura oqo. Ni kevaka e veivuke, ena kena irairai ni tokoni ira na vorati koya. Kaya mada ke dau tarova na basulawa na Kalou. E sega li ni rawa nira lai nanuma cala kina na tamata ni maravu ni bula e vakadinadinataka ni rawa nira lewai ira ga? Ke vakayacora oqo o Jiova, sa na tokona tiko na lasu a tauyavutaki mai na ivakatekivu. Ia, e ‘sega ni rawa ni lasu na Kalou.’—Iperiu 6:18, VV.
17 Ia, vakacava na veika torosobu e sa mai yaco ena loma ni gauna balavu sa mai saqati tiko kina na veiliutaki ni Kalou? E dodonu meda nanuma dei tiko ni Kalou kaukaua duadua o Jiova. O koya gona, ena sega ni dredre vua me kauta laivi na veika rarawa e sa mai bika voli na kawatamata. E dina ni sa vakacacani vakalevu sara na vuravura, ia me vaka eda sa vulica mai, ena qai veisautaki kece oqo ni sa vukici o vuravura me Parataisi. Ena nodra vakabauta na isoro i Jisu na tamata, ena kau laivi kina na revurevu ni ivalavala ca ena nodra bula, ena qai tababokoci tale ga na mate ni sa na vakayacori na veivakaturi. Sa na vakayagataki Jisu na Kalou “me vaqeavutaka na cakacaka ni tevoro.” (1 Joni 3:8) Ena vakayacora kece oqo o Jiova ena kena gauna lokuci. Eda kalougata ni sega ni vakayacora oqo o Jiova ena dua na gauna sa oti, baleta ni nona vosota voli mai e solia vei keda na gauna meda vulica kina na ka dina da qai qaravi koya. (2 Pita 3:9, 10) Ia, na Kalou e sa vakasaqarai ira tiko na via qaravi koya dina, e vukei ira tale ga mera vosota na veika rarawa cava ga era na sota kaya ena vuravura lewalewai dredre oqo.—Joni 4:23; 1 Korinica 10:13.
18 E so era nanuma ni rawa ni a tarovi na rarawa ni kawatamata ke a buli Atama kei Ivi na Kalou me rau kua sara ga ni rawa ni talaidredre. E donu beka na nodra nanuma? Ena matata vei iko oqo ke o vakasamataka e dua na isolisoli talei e solia vei iko o Jiova.
O NA VAKAYAGATAKA VAKACAVA NA ISOLISOLI NI KALOU?
19 Eda vulica mai ena Wase 5 ni a soli vua na tamata na galala ni vakatulewa ena gauna e buli kina. Oqo e dua na isolisoli uasivi! Na manumanu kece e bulia na Kalou e sega ni soli vei ira na galala ni vakatulewa, ni sa lewai ira tu na kila era sucukaya mai. (Vosa Vakaibalebale 30:24, NW) Na matakau livaliva tale ga (robot) era bulia na saenitisi e buli me cakava ga na ka e porokaramutaki me cakava. Eda vinakata beka me buli keda tale ga vaka oya na Kalou? Sega, eda marau ni Kalou e solia vei keda na galala meda vakatulewataka na ka meda cakava, na noda ivakarau ni bula, na veiwekani meda bucina, kei na vuqa tale. Eda marau na tamata ni soli vei keda e so na galala, ia oqori sara ga na loma ni Kalou vei keda.
20 E sega ni taleitaka o Jiova na veiqaravi e caka vakavoraki. (2 Korinica 9:7) Kena ivakaraitaki: Na cava ena marautaka vakalevu cake na itubutubu—na nona vakavinavinaka e dua na gone baleta ni tukuni vua me vakavinavinaka se na nona vakavinavinaka sara ga vakataki koya mai vu ni lomana? Oqo ga na taro mo vakasamataka, O na vakayagataka vakacava na galala ni vakatulewa e sa solia vei iko o Jiova? Eratou a vakayagataka vakatawadodonu o Setani, Atama, kei Ivi, na nodratou galala ni vakatulewa. Eratou vakanadakuya na Kalou o Jiova. Vakacava o iko, na cava o na cakava?
21 Sa soli tu oqo vei iko na galala mo vakayagataka kina na nomu galala ni vakatulewa ena kena ivakavakayagataki vinaka duadua. O na rawa ni tomani ira na vica vata na milioni era sa mai to ena yasa i Jiova. Era vakamarautaka na Kalou ena nodra vakaitavi sara ga ena vakalasui nei Setani, kei na vakavotui ni veilecayaki ni nona veiliutaki. (Vosa Vakaibalebale 27:11) O na rawa ni vakayacora tale ga oqo ena nomu digia na ivakarau ni bula ena marau kina na Kalou. Oqo ena qai vakamatatataki ena wase e tarava.
NA KA E KAYA NA IVOLATABU
- E sega ni vakavuna na Kalou na veika ca e yaco tu e vuravura.—Jope 34:10.
- O Setani e beitaka na Kalou ni daulasulasu, ni bureitaka na ka vinaka vei ira na nona tamata. Ena sala oqo e sa vakalewa tiko kina na veiliutaki i Jiova.—Vakatekivu 3:2-5.
- O Jiova ena qai vakayagataka na Luvena, na Tui ni Matanitu Vakamesaia ni Kalou, me kauta laivi na veika rarawa e sa mai bika voli na kawatamata.—1 Joni 3:8.
Taro ni Vuli
1, 2. Na veika rarawa vakacava era sotava tu e levu nikua, ra taroga kina na taro cava?
3, 4. (a) Eda kila vakacava ni sega ni cala meda taroga vua na Kalou na vuna e vakalaiva kina me yaco tiko ga na veika rarawa? (b) E raica vakacava o Jiova na veika ca kei na veika rarawa eda sotava tiko?
5. Na cava era dau kaya e so ena vuku ni rarawa eda dau sotava, ia na cava e kaya na iVolatabu?
6. E levu era dau beitaka na Kalou ni vakavuna na rarawa e sotavi tu nikua e vuravura. Ena vuku ni cava?
7, 8. (a) E vakilai vakacava e vuravura na nona itovo na kena iliuliu? (b) E kuria vakacava na rarawa ni kawatamata na noda bula ivalavala ca kei na “ka e tawanamaki” eda sotava?
9. Na cava eda vakabauta kina ni tiko na vuna vinaka e se vakalaiva voli kina na Kalou me yaco na veika rarawa?
10. Na cava a vakalewa o Setani, a vakalewa vakacava?
11. Na cava a sega ni vakarusai iratou ga kina na veivorati mai Iteni o Jiova?
12, 13. Na ivakatautauvata cava e dusia na vuna e vakalaivi Setani voli mai kina o Jiova me liutaka na vuravura oqo, e vakalaiva tale tiko ga kina na tamata me lewai koya ga?
14. Na cava beka na yaga ni nona vakalaiva o Jiova me lewai koya ga na tamata?
15, 16. (a) Na cava e sa rui dede kina nona vakalaiva o Jiova na yaco ni veika rarawa? (b) Na cava e sega ni tarova kina o Jiova na veika rerevaki me vaka na basulawa?
17, 18. Na cava ena cakava o Jiova ena veika ca kece e sa mai yaco ena vuku ni veiliutaki vakatamata, kei na veivakamuai nei Setani?
19. Na isolisoli talei cava e solia vei keda o Jiova, na cava meda vakamareqeta kina na isolisoli oya?
20, 21. Na cava na ivakavakayagataki vinaka duadua ni noda galala ni vakatulewa?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn